**REFERAT DE APROBARE**

Potrivit art. 48 alin. (1) din Legea nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea şi al personalului care funcţionează în cadrul Institutului Naţional de Expertize Criminalistice, cu modificările şi completările ulterioare, *„(1) Personalul auxiliar de specialitate al instanţelor judecătoreşti şi al parchetelor de pe lângă acestea este suspendat din funcţie în următoarele cazuri: ….. b) când suferă de o boală psihică, care îl împiedică să îşi exercite funcţia în mod corespunzător;”*

De asemenea, dispozițiile art. 50 alin. (1) din acelaşi act normativ, prevăd următoarele: *„(1) În cazul prevăzut la art. 48 alin. (1) lit. b), boala psihică se constată printr-o expertiză de specialitate, la sesizarea preşedintelui instanţei sau, după caz, a conducătorului parchetului, iar suspendarea din funcţie se dispune pe perioada recomandată de comisia medicală de specialitate. Comisia medicală de specialitate, precum şi condiţiile concrete de expertizare a persoanelor care suferă de o boală psihică se stabilesc prin ordin comun al ministrului justiţiei şi al ministrului sănătăţii.”*

Având în vedere dispoziţiile legale mai sus menţionate, prin Ordinul ministrului justiției nr. 4898/C/20.11.2019, anexat, a fost constituit un grup de lucru pentru a proceda la elaborarea proiectului de ordin comun, de constituire a comisiei medicale de specialitate care să reglementeze condițiile concrete de examinare a personalului auxiliar de specialitate care suferă de o boală psihică.

Ordinul comun menţionat prevede:

* componenţa comisiei medicale de specialitate şi componenţa comisiei pentru soluţionarea contestaţiilor;
* metodologia de expertizare psihiatrică a personalului auxiliar de specialitate al instanţelor judecătoreşti şi al parchetelor de pe lângă acestea, a personalului de specialitate criminalistică şi a personalului care ocupă funcţii auxiliare de specialitate criminalistică din cadrul INEC, care pot suferi de o boală psihică, inclusiv organizarea şi funcţionarea Comisiei medicale de specialitate şi a Comisiei pentru soluţionarea contestaţiilor;
* baremul medical pentru determinarea existenței unei boli psihice de natură să împiedice exercitarea funcției de către personalului auxiliar de specialitate din cadrul instanțelor judecătorești și al parchetelor de pe lângă acestea, a personalului de specialitate criminalistică şi a personalului care ocupă funcţii auxiliare de specialitate criminalistică din cadrul INEC;
* modelul fişei medicale pentru consemnarea rezultatelor expertizării psihiatrice.

Faţă de cele expuse şi luând în considerare sesizările unor curţi de apel, care, pornind de la necesităţile identificate la nivelul personalului auxiliar de specialitate din cadrul istanţelor judecătoreşti, au solicitat ministrului justiţiei crearea cadrului legal necesar pentru examinarea psihiatrică a acestei categorii profesionale, a fost elaborat proiectul de ***ordin comun al ministrului justiţiei şi al ministrului sănătăţii*** *pentru constituirea comisiei medicale de specialitate, precum şi pentru stabilirea condiţiilor concrete de expertizare a personalului auxiliar de specialitate din cadrul instanțelor judecătorești și al parchetelor de pe lângă acestea, a personalului de specialitate criminalistică şi a personalului care ocupă funcţii auxiliare de specialitate criminalistică din cadrul INEC, care pot suferi de o boală* psihică.

|  |  |  |  |  |  |
| --- | --- | --- | --- | --- | --- |
|  |  |  |  |  |  |